<classify> SERIKALI imewasilisha bungeni Muswada wa Marekebisho ya Sheria Mbalimbali Namba 7 wa 2019 ambao pamoja na mambo mengine, unapendekeza kurekebisha Sheria ya Mazishi ya Viongozi wa Kitaifa kwa kuwawezesha viongozi au familia zao kuwa huru kuchagua mahala pa kuzikwa kwa kuheshimu tamaduni, mila na dini zao.Aidha, unakusudia kuondoa masharti yanayohusu uanzishwaji wa Makaburi ya Kitaifa na usimamizi wake.Muswada wa Marekebisho ya Sheria Mbalimbali Namba 7 wa 2019 ulisomwa kwa mara ya kwanza bungeni jiini hapa Novemba 5, mwaka huu.Muswada huo unapendekeza kufanya marekebisho katika sheria 11 ikiwemo Sheria ya Mazishi ya Viongozi wa Kitaifa na Sheria ya Kuzuia Ugaidi.Katika taarifa kwa umma iliyotolewa na Kitengo cha Mawasiliano na Uhusiano wa Kimataifa cha Bunge juzi, Bunge limesema kesho Kamati ya Katiba na Sheria itakapokea maoni ya wadau kuhusu muswada huo.Kwa mujibu wa muswada huo, Sehemu ya Tisa ndiyo inayopendekeza mabadiliko katika Sheria ya Mazishi ya Viongozi wa Kitaifa ya Mwaka 2006.Baadhi ya vifungu vinafutwa yakiwamo maneno makaburi ya kitaifa na pia kupanua wigo wa tafsiri ya neno kiongozi wa kitaifa kwa lengo la kujumuisha viongozi wa kitaifa wa Zanzibar.Vifungu vya 5,7,13,20 na 212 vinarekebishwa kwa lengo la kutambua viongozi wa kitaifa wa Zanzibar katika masharti mbalimbali ya sheria hiyo yanayohusu taratibu za mazishi ya viongozi, kuainisha muda wa maombolezo wa Rais wa Zanzibar na Rais Mstaafu wa Zanzibar na kuimarisha ushiriki wa viongozi wa Zanzibar katika Kamati Tendaji.Kifungu cha 9 kinarekebishwa ili kuainisha kipindi cha maombolezo pale ambapo Spika au Jaji Mkuu atafariki. Sheria ilivyo sasa haijaanisha muda wa maombolezo kwa viongozi hao, ulifafanua muswada huo.Aidha, Kifungu cha 11 kinarekebishwa kumfanya Makamu wa Pili wa Rais wa Zanzibar kuwa Makamu Mwenyekiti wa Kamati ya Kitaifa ya Mazishi, kufuta kurudiwa kwa uwakilishi wa baadhi ya wajumbe na kuongeza uwakilishi wa viongozi wa Zanzibar katika kamati hiyo.Lengo ni kuboresha ushirikiano kwa pamoja katika maandalizi na taratibu za mazishi ya viongozi wa kitaifa, yamebainisha mapendekezo ya muswada huo. Mapendekezo hayo yanakusudia kufuta masharti yote yanayohusiana na Makaburi ya Kitaifa, hivyo Kifungu cha 16 cha sheria kinafutwa na vifungu vya 17,18 na 272 vinarekebishwa kuondoa dhana ya Makaburi ya Kitaifa katika sheria inayorekebishwa.Lengo la marekebisho haya ni kuruhusu kiongozi wa kitaifa kuzikwa katika eneo ambalo familia yake itaamua azikwe au kwa kuzingatia wosia wake, imefafanuliwa.Iliongeza kuwa pamoja na kuruhusu hilo, mazishi yatafanyika kwa taratibu za mazishi ya kitaifa au kiserikali kama zilivyoanishwa katika sheria hii. Aidha, kinaongezwa kifungu kipya cha 20A ili kujumuisha masharti ya kuzingatiwa kwa itifaki wakati wa mazishi ya viongozi wa kitaifa wa Zanzibar.Kifungu cha 25 kinarekebishwa ili kufanya utoaji wa taarifa za siri chini ya Sheria hii kuwa kosa chini ya Sheria ya Usalama wa Taifa, Sura ya 47.Kifungu cha 26 kinarekebishwa ili kuongeza adhabu kwa kosa la utoaji wa taarifa za siri au kukwamisha utekelezaji masharti ya Sheria kutoka faini isiyozidi shilingi laki tano na kuwa kiasi kisichopungua shilingi laki tano, umependekeza muswada huo.Kwa muktadha wa muswada huo, Viongozi wa Kitaifa ni Rais, Makamu wa Rais, Rais wa Zanzibar, Waziri Mkuu, Makamu wa Kwanza wa Rais wa Zanzibar na Makamu wa Pili wa Rais wa Zanzibar.Aidha, inawatambua wanaostahili kuzikwa katika Makaburi ya Kitaifa ni Rais, Makamu wa Rais, Rais wa Zanzibar, Waziri Mkuu, Makamu wa Kwanza wa Rais wa Zanzibar, Makamu wa Pili wa Rais wa Zanzibar, Rais Mstaafu, Makamu wa Rais Mstaafu, Rais wa Zanzibar Mstaafu, Waziri Mkuu Mstaafu, Makamu wa Kwanza wa Rais wa Zanzibar Mstaafu na Makamu wa Pili wa Rais wa Zanzibar Mstaafu.Kifungu cha 47 cha sheria hiyo inayorekebishwa kinaeleza kuwa kwa kifo cha Rais wa Zanzibar, kutakuwa na siku 14 za maombolezo ya kitaifa na bendera itapepea nusu mlingoti.Kwa kifo cha Rais Mstaafu wa Zanzibar, kutakuwa na maombolezo ya kitaifa ya siku saba na bendera itapepea nusu mlingoti.Aidha, Kifungu cha 49 cha sheria hiyo kinarekebishwa na kupendekeza kuwa kwa kifo cha kiongozi mahsusi aliye madarakani, Rais atatangaza siku tatu za maombolezo ya kitaifa na bendera zitapepea nusu mlingoti.Kifungu cha 58 cha sheria inayorekebishwa kinapendekeza bendera itakayofunika jeneza lenye mwili wa Rais aliye madarakani, Rais Mstaafu, Rais wa Zanzibar au Rais Mstaafu wa Zanzibar, baada ya maziko, ikabidhiwe kwa familia ya marehemu kuitunza.  <topic>: KITAIFA 